Predkladacia správa

Pri delení majetku bývalej ČSFR nadobudla Slovenská republika pre potreby diplomatického zastúpenia v Ríme objekt zastupiteľského úradu a bytový objekt na Via Colli della Farnesina 144.
V objekte zastupiteľského úradu sú umiestnené administratívne priestory Zastupiteľského úradu Slovenskej republiky („ďalej len ZÚ SR“) v Ríme a ZÚ SR Vatikán, rezidenčné byty vedúcich zastupiteľských úradov a Slovenský inštitút v Ríme. V bytovom objekte sa nachádza 14 bytov pre zamestnancov a 4 kuriérne byty.
V roku 2000 bola realizovaná rekonštrukcia bytového objektu a v budove zastupiteľského úradu bola realizovaná v roku 1997 rekonštrukcia strojného zariadenia vzduchotechniky, klimatizácie, merania a regulácie, modernizácia prípravy teplej úžitkovej vody. 
Objekt zastupiteľského úradu je v havarijnom stavebno – technickom stave, najmä rozvody elektroinštalácie, rozvody vody, kanalizácie, kotolňa, ktorá slúži pre obidva objekty, výťahy, vonkajšie a vnútorné výplne otvorov.
Z dôvodu nevyhovujúceho technického stavu majetku štátu v zahraničí Ministerstvo zahraničných vecí SR zaradilo rekonštrukciu objektu ZÚ Rím do Rozvojového programu priorít verejných prác na roky 1998 – 2000, ale z dôvodu nedostatku rozpočtových prostriedkov kapitoly Ministerstva zahraničných vecí SR, bola rekonštrukcia zaradená do plánu investícií až na rok 2003. Predkladaný rozsah rekonštrukcie vychádza z odborného posúdenia jestvujúceho stavu nehnuteľnosti.
Stavba bola zahájená v roku 2003 vypracovaním architektonického návrhu s následným vypracovaním realizačného projektu. V súčasnosti MZV SR zabezpečuje výber zhotoviteľa stavby. Predpokladaný začiatok realizácie je v októbri 2004 a ukončenie výstavby v novembri 2005.

Do Registra investícií Ministerstva financií Slovenskej republiky bola investičná akcia „Rekonštrukcia inžinierskych sietí a budovy Zastupiteľského úradu Slovenskej republiky v Ríme“ zaradená s nákladom 90 mil. Sk. Na základe vypracovaného realizačného projektu a rozpočtu, celkové rozpočtové náklady stavby presahujú sumu 100 mil. Sk.

Materiál je predkladaný na rokovanie vlády Slovenskej republiky v súlade s bodom D.12. uznesenia vlády SR číslo 974/2003. Príloha č. 6, bod 2 tohoto uznesenia ukladá, nezačínať bez predchádzajúceho súhlasu vlády z kapitálových výdavkov štátneho rozpočtu obstarávanie stavieb a zmien dokončených stavieb, ktorých obstarávacia cena je 100 mil. Sk a viac.
Rekonštrukcia inžinierskych sietí a budovy ZÚ SR v Ríme sa bude realizovať v rámci výdavkov schválených pre kapitolu MZV SR na rok 2004 a výdavkov schválených pre kapitolu MZV SR vo východiskách rozpočtu verejnej správy na roky 2005 – 2007.

Materiál obsahuje návrh na realizáciu stavby „Rekonštrukcia inžinierskych sietí a budovy Zastupiteľského úradu Slovenskej republiky v Ríme“ spolu s návrhom na finančné zabezpečenie stavby a predpokladaným časovým harmonogramom.